Computerspillet Minecraft er netop blevet solgt til Microsoft. Spillet unddrager sig klassiske computerspiltræk - der er ingen kampe at vinde, ingen gåder at løse og ingen liv at miste. I stedet kan man bygge sin helt egen verden.

Mit første hus fik jeg i 2012, da jeg blev selvbygger. Når jeg lukker øjnene, kan jeg tydeligt tælle antallet af skridt fra soveværelset op til tagterrasen og ned igen til verandaen. Herfra kan jeg vælge stigen ned gennem trækronerne til voldgraven fuld af lava eller jeg kan vælge togsporene. De kan hurtigt føre mig gennem trætoppene, under jorden, gennem fortet, til IT-Universitet.

Tæt på universitet bor Héctor og lidt længere ude langs togbanen, forbi badesøen, bor Nicklas. Universitetet byggede jeg sammen nogle af mine spilleglade kolleger. Af uvisse årsager valgte vi, i et spil hvor man kan bygge hvad som helst, at bygge en kopi af vores arbejdsplads. Måske var der en fascination ved at sidde i en bygning og genopbygge den samme bygning i en anden verden. Vi brugte aftener, også et par nætter, på projektet. Enten på kontoret eller hjemme hver især, men altid sammen på serveren. En aften stod jeg så til sidst i mit virtuelle kontor, mens jeg sad på mit virkelige kontor og tænkte, at dette spil var noget særligt.

ITUs faktiske atrium

ITUs foyer i Minecraft

Spillet, jeg byggede mit hus i, er naturligvis Minecraft: et spil, der startede med en enkelt spiludviklers fritidsprojekt, men på få år blev så populært, at det for nylig kulminerede med salget af virksomheden Mojang til Microsoft for to en halv milliarder dollars. Den oprindelige udvikler og ejer af Minecraft, Notch (Markus Persson), skrev i forbindelse med salget, at han solgte Minecraft, fordi det var blevet fænomen der var større, end hvad han havde regnet med og ønskede at have ansvar for.

Hvis man interesserer sig for spil eller har børn, kender man sandsynligvis Minecraft. Det kan kort beskrives som et 3D-spil der foregår i en verden bygget af klodser på 1x1x1 meter. Alt i Minecraft kan manipuleres, nedbrydes og sammensættes på forskellige måder efter spillets særegne logik: sten og træ kan bruges til redskaber og huse, planter kan dyrkes på marker, metaller kan smeltes til værktøj, togbaner, og så videre. Mængden af ting, man kan crafte, er imponerende og mængden af ideer, man kan udtrykke, er praktisk talt uendelig. Måske særligt bemærkelsesværdigt er, at nogle grundelementer i Minecraft kan kombineres til logiske kredsløb, som igen kan bruges til at styre sindrige Storm P-maskiner eller endda til at bygge egentlige harddrives og computere inde i computerspillet. Minecraft kan spilles enten som en fri sandkasse, hvor man har gudeagtige kræfter at manipulere miljøet med eller det kan spilles mere traditionelt, hvor man strides mod det omgivende miljø for at overleve, skal finde ressourcer og konstant er i fare for at blive angrebet af zombier, eksplosive creepers og mystiske endermen. Man kan spille alene, eller man kan spille sammen over nettet i delte verdener, hvor spillernes handlinger skaber blivende forandringer for hinanden. Du kan både hjælpe mig med at grave en mine og du kan sætte ild til mit hus. For de særligt interesserede kan spillet moddes, hvor spillerne selv kan ændre på udseendet eller reglerne. På den måde kan spillet introducere til softwareudvikling og programmering.

Vis mig din Minecraftverden...

Eventyret om en enkelt spiludvikler, der går fra fritidsarbejde i sit soveværelse til at være milliardær over en relativt kort tidsperiode er interessant i sig selv, men ligeså interessant er det at se på, hvad Minecraft bruges til og er blevet til i forskellige kontekster. Forskning fra IT-Universitetet i København har vist, at hvordan man vælger at spille Minecraft kan udtrykke ens personlighedsmæssige sammensætning af motivationer, mens forskning fra Universitet i Skövde har vist, hvordan Minecraft kan bruges til at kortlægge og øve kreative samarbejdsprocesser og forhandling blandt skolebørn. Vis mig din Minecraft-verden og jeg skal sige dig, hvem du er.

Christoffer Holmgårds Minecrafthus

Måske er det forhold, at Minecraft er et ekspressivt redskab og rum hvor spilleren er fundamentalt medskabende, en stor del af forklaringen på, at spillet indtil videre har solgt over 55 millioner kopier på tværs af platforme. Et hurtigt kig på YouTube viser, at det er endeløse måder at spille Minecraft på; som rollespil til fælles eventyr, som arena for kampspil, som arkitektonisk sandkasse, eller bare som mødested. Inden for uddannelse og undervisning er der mange, der har fået øje på Minecraft. Der findes en særlig udgave af Minecraft målrettet undervisning, MinecraftEdu støttet af materiale til mange forskellige fag - f.eks. historie, matematik og musik.

Minecraft er grundlæggende et spil, der bliver til det, du vælger det skal være; alene eller i kreativ forhandling med andre. På den måde har spillet meget til fælles med andre former for legetøj, der trækker på den legendes egen fantasi og kreativitet, som f.eks. LEGO. Derfor betyder det heller ikke noget, at Minecraft har et stiliseret og simpelt grafisk udtryk. Det er måske endda en fordel og giver mere plads til spillerens egen forestilling om spillets verden.

Når Microsoft har valgt at betale et stort beløb for Mojang og Minecraft, er det muligvis fordi der er tale om en sund forretning, som allerede har tjent millioner på få år, men man kan også gætte på, at det er fordi Minecraft er et af de stærkeste bud på, hvordan fælles kreativitet, samvær og leg ser ud på internettet nu og i de kommende år. Spillet er stadig under aktiv udvikling og der dukker konstant nye idéer op til, hvordan man kan opleve, lære og formidle gennem spillet - som f.eks. Geodatastyrelsens nylige udgivelse af Danmarkskortet i 1:1 i Minecraft-format.

Således er Minecraft stadig et begreb under udvikling og det har en enorm mængde goodwill bag sig. Det er ikke for meget at sige, at der vil være en hel generation, der er vokset op med Minecraft som et referencepunkt for, hvordan man bruger digitale medier til at lege, skabe og lære sammen.

Måske skal Notchs udtalelse om Minecrafts størrelse ses i dette lys: spillet er nu købt af Microsoft, men det ejes af et af de største, mest varierede og engagerede spiller-communities, der hidtil er set - fordi hver spiller har sine egne historier med fra Minecraft.

Personligt har jeg kun oplevet en lille flig af de mange forskellige ting, man kan i Minecraft. Men indtil videre skal jeg bare tilbage og bygge på mit hus og måske ride på en gris. Hvis jeg kan finde ud af at crafte en saddel.

—

Christoffer Holmgård er Ph.D.-studerende ved IT-Universitetet i Københavns Center for Computerspilforskning, hvor han forsker i læring, beslutningstagning og kunstig intelligens i spil og simulationer.